SONDE EIS DIE HEL
Sonde vereis dat daar 'n hel moet wees
Sonde maak God kwaad. Dit word toorn genoem, 'n Hollandse woord wat in ons taal gevestig geraak het - wrath of God in Engels. Dis 'n baie ernstige saak wat, elkeen wat God se redding in Christus verwerp, se ewige eindbestemming raak. "Hy wat in die Seun glo, het die ewige lewe; maar hy wat die Seun ongehoorsaam is, sal die lewe nie sien nie, maar die toorn van God bly op hom" (Joh.3:36).
Baie vertrou op hul kerklidmaatskap, ander op hul gemeentelike betrokkenheid, ander op die bywoning van eredienste en so loop hulle oppad na die hel met die Bybel in die een hand en die gesangeboek in die ander! Sonder 'n persoonlike verhouding met Jesus gaan jy nie hemel toe nie, maar hel to. Ek kan hierdie waarheid nie sterk genoeg beklemtoon nie. As jy Jesus nie persoonlik ken nie, ken jy Hom glad nie.
'n Gelowige Amerikaanse joernalis het jare gelede 'n onderhoud met die president gehad. Na die onderhoud het hy hom gevra of hy geloofsekerheid het. "Ek reken so" het die president geantwoord. "'n Predikant het vir my gesê dat die feit dat ek heils-begerig is, 'n teken is dat alles met my siel reg is" Daarop sê die verslaggewer vir hom: "Meneer, hier is twee geurige koppies koffie voor ons. Die feit dat ons begeer om dit te drink, les nie ons dors nie. Ons moet dit optel en drink. Net so moet ons Christus vir onsself neem" Sonder 'n persoonlike verhouding met Jesus is daar geen kans op die hemel nie. Al wat dan oorbly, is die hel!
Daar is by alle mense 'n natuurlike drang om iets groter as hulself te aanbid. Calvyn praat van die semen religionis - die saad van die godsdiens. God het dit in die mens geplant, daarom aanbid hy as't ware instinkmatig. Maar nie almal aanbid reg nie. Sonde maak dat mense aanbiddingsvoorwerpe buite God om soek en die skepsel bo die Skepper vereer. Dit word afgodery genoem; iets wat jou aandag van die ware God af wegneem.